琴高魚
作者：汪藻
朝代：宋

paragraphs: 百川萃南州，水族何磊砢。
其間琴高魚，初未列楚些。
豈堪陪薧鮮，裁用當殽果。
土人私自珍，千里事封裹。
遂令四方傳，噍嚼亦云頗。
俗云琴高生，控鯉宛溪左。
靈蹤散如煙，遺鬣尚餘顆。
向來騎鯨人，逸駕嘗慕我。
不應當時遊，反用此么麽。
得非效齊諧，怪者記之過。
彭越小如錢，蹤跡由漢禍。
越書載王餘，變化更微瑣。
因知天地間，人莫窮物夥。
區區於其中，臆決蓋不可。
僞真吾何知，且用慰頤朵。